  Туспуктэм: Удмуртиысь калыкъёслэн эшяськон юртсылэн пресс-службаез Наталия Сильвестрова Ижкарысь эшъяськон юртын йӧскалык лулчеберетъя огазеяськонъёсысь огмуртъёс пӧлын йӧскалык политикая министрез Владимир Завалинэз буре ваёнлы сӥзем шахматэн турнир ортчиз. Со сярысь Удмуртиысь тӧролэн но кивалтэтлэн пресс-службазы ивортӥз. Ӵошатсконъёс 2007-тӥ арысен радъясько. 2023-тӥ арын турнире 38 командаос но 200-лэсь трос шахматэн шудисьёс пыриськизы. Спортсменъёсты йӧскалык политикая министр Эдуард Петров ӟечкылаз. « Та ӵошатсконъёс – асьме трос йӧскалыкъем командаенымы пумиськыны эшшо одӥг луонлык. Та ӟеч сам трос аръёс ӵоже улоз шуыса оскисько. Вань спортсменъёслы туннэ нуналэз пайдае ортчытыны сӥзисько, но тужгес но кужмоосыз мед вормозы » Эдуард Петров, йӧскалык политикая министр Ӵошатсконъёслэн кичолтӥсез элькунын улӥсь армянъёслэн «Урарту» огазеяськонзы луэ. Мнацакан Аракелян кивалтон улсын шахматэн турнир 16-тӥзэ ортче ни. « Владимир Николаевич Завалин, кинлы сӥзыса ӵошатсконъёсмы радъясько, удмурт калыклэн дано пиез вал. Со, мукет калыкъёсын вераськыку, соослэсь ужмупъёссэс котьку вала но юрттыны тырше вал. Ӟучъёслы со ӟуч вал, армянъёслы – армян, грузинъёслы – грузин. Ваньзылы со асьсэ вал. Та шахматъя йӧскалык турнир ӟеч возьматэ ужпумез, кудзэ Владимир Завалинлэсь асьме дорозь вуттыны тыршиз. Ӵошатсконъёслы луыса ми ог-огенымы тодматскиськомы, эшъяськиськомы. Соин ик шахматъёс асьмелы эшъяськыны муг » Мнацакан Аракелян, элькунын улӥсь армянъёслэн «Урарту» огазеяськонзылэн кивалтӥсьсы Ӵошатсконъёслэн йылпумъянъёссыя, 16 аресозь группаысь командаос пӧлын вормисьёсы белорус лулчебертъя «Батьковщина» огазеяськонзылэн командазы потӥз, кыкетӥ инты белорус лулчебертъя «Сябры» огазеяськон басьтӥз, куинетӥ – шахматэн шудыны яратӥсьёслэн «Деревенские» командазы. 17 но солэсь трос аресъемъёс пӧлын нырысетӥ инты еврей лулчеберетъя йӧскалык центрлэн «Ариэль» командыза басьтӥз, Кыкетӥ интыын бигеръёслэн йӧскалык лулчеберетъя улосвыл автономизы, куинетӥын сергей шахматъя Ощепков нимо спорт школаысь команда. Тодэ вайытом, 2022-тӥ арын ужрадэ Удмуртиысь лулчеберетъя йӧскалык но мер огазеяськонъёсысь арлыдоослэн но пиналъёслэн 36 командаоссы пыриськизы. Тегъёс: йӧслыкъёс шахмат ӵошатсконъёс Удмуртия  